|  |
| --- |
|    Til høringsparterne, jf. vedlagte høringsliste     |
| Høring over udkast til bekendtgørelse om ændring af bekendtgørelse om vejnavne og adresser. |

Hermed fremsendes udkast til ændring af bekendtgørelse om vejnavne og adresser (adressebekendtgørelsen).

Høringssvar til lovforslaget bedes venligst fremsendt pr. e-mail til sdfe@sdfe.dk med cc. til degje@sdfe.dk

**senest 28. oktober 2016**

Vi gør opmærksom på, at høringssvarene vil blive offentliggjort.

Spørgsmål til udkastet kan rettes til Dennis Gregers Jensen, 7254 5238.

# Baggrund for den foreslåede ændring

Som en del af forberedelserne til det nye ejendomsvurderingssystem, påbegynder SKAT ny-registreringer af en stor mængde erhvervsenheder fordelt på forskellige anvendelsesområder, såsom butik, lager, kontor mv. i BBR-registret.

Ifølge den gældende bekendtgørelses § 11, stk. 1, skal kommunerne fastsætte adresser til alle bolig-, erhvervs- eller brugsenheder, når disse er registreret i BBR. Ifølge § 11, stk. 2, kan der fastsættes særskilte adresser for andre bygninger eller dele af bygninger, uanset at disse ikke rummer en BBR-enhed, jf. dog §§ 23-29.

En række af de bygninger, som anvendes til erhvervsformål i dag, er ikke inddelt i ”enheder”. BBR indeholder derfor kun en registrering af bygningen som sådan – dvs. under ét med antal etager, samlede antal etagemeter og en enkelt grov ”gennemsnitlig” anvendelseskode – som for en bestemt bygning fx kan være ”butik, kontor, lager”, og med én særskilt adresse. Sådanne bygninger har således hidtil alene været adressefastsat på bygningsniveau (jordstykkeniveau).

I forbindelse med det nye ejendomsvurderingssystem har SKAT behov for at registrere oplysningerne om bygningens anvendelse mere detaljeret. SKAT gennemfører derfor BBR-projektet ”Nyregistrering af erhvervsejendomme”. Det er forventningen, at nyregistreringen efter det oplyste vil betyde en tilføjelse af et meget stort antal erhvervsenheder i BBR-registret.

Gennemførelsen af projektet vil på baggrund af den nuværende adressebekendtgørelse betyde, at kommunerne efterfølgende vil skulle foretage en meget stor mængde yderligere adressetildelinger. For at undgå denne yderligere store mængde adressetildelinger ønskes kravet om, at der skal fastsættes særskilte adresser for alle erhvervsenheder, når disse er registreret i Bygnings- og Boligregistret (BBR), for ophævet. Da der fortsat er behov for at tildele adresser til ejerlejligheder, der benyttes til erhvervsformål, og da begrebet ”brugsenhed” ikke længere anvendes i forbindelse med BBR-registrering, ændres bekendtgørelsen tillige i overensstemmelse hermed.

En ændring af den gældende adressebekendtgørelse i overensstemmelse med ovenstående vil de facto ikke betyde en ændring i det gældende adresseregistreringsniveau.

Med venlig hilsen

Line Theil Elikofer

Kontorchef, Forvaltningsdata